KIRJALLINEN KYSYMYS E-3686/00 esittäjä(t): Salvador Garriga Polledo (PPE-DE) komissiolle. Eurooppalaisen elokuvan levittämiseen suunnattu tuki.



Virallinen lehti nro 163 E , 06/06/2001 s. 0195 - 0196



KIRJALLINEN KYSYMYS E-3686/00 esittäjä(t): Salvador Garriga Polledo (PPE-DE) komissiolle (29. marraskuuta 2000) Aihe: Eurooppalaisen elokuvan levittämiseen suunnattu tuki Enemmän kuin tuotantotukea eurooppalainen elokuva tarvitsee levitys- ja esitystukea. Hollywood-elokuvat tulevat aina Eurooppaan kuuden tai seitsemän suuren jakelijan kautta, mutta eurooppalaisilla elokuvilla ei ole yhtenäistä järjestelmää edes EU-maissa. Euroopassa ei ole jakelijaa, joka toimisi koko Euroopan alueella. Tämän vuoksi EU:hun kaivataan toimintalinjaa, jossa lainsäädäntötoimien avulla tuettaisiin eurooppalaisia elokuvia. Valitettavasti 82 prosenttia Euroopan elokuvateattereissa esitetyistä elokuvista on pohjoisamerikkalaisia, kun 30 vuotta sitten osuus oli 35 prosenttia. USA:n markkinoilla eurooppalaisen elokuvan osuus on nykyisin vain 1 prosentti. Katsooko komissio tämän vuoksi, että sen olisi ehdotettava EU:n toimintalinjaa eurooppalaisen elokuvan levittämisen tukemiseen? Näin vähennettäisiin pohjoisamerikkalaisen elokuvan valtavaa markkinaosuutta, jonka se on saanut, koska ei ole osattu luoda soveliasta levitysjärjestelmää. Viviane Redingin komission puolesta antama vastaus (17. tammikuuta 2001) Vastauksena arvoisan parlamentin jäsenen kysymykseen komissio muistuttaa, että se on jo vuodesta 1991 lähtien harjoittanut MEDIA I -ohjelman (19911995) ja MEDIA II -ohjelman (19962000) yhteydessä aktiivista politiikkaa tukeakseen eurooppalaisten elokuvien levitystä ja esitystä niiden pääasiallisen tuotantomaan ulkopuolella. Tuella lisätään eurooppalaisten elokuvien liikkumista ja kannattavuutta sekä edistetään näiden elokuvien levittäjien yhteisiä strategioita Euroopan markkinoilla. MEDIA I -ohjelman arviointi ja MEDIA II -ohjelman väliarviointi osoittavat, että ohjelmien toimet ovat vaikuttaneet myönteisesti ja rakentavasti eurooppalaisten elokuvien liikkumiseen ja lisänneet levittäjien ottamia riskejä niiden kampanjoidessa muualla kuin tuotantomaassa esitettävien elokuvien puolesta. Vuodesta 1996 (MEDIA II -ohjelman tultua voimaan) pääasiallisen tuotantomaan ulkopuolella esitettyjen eurooppalaisten elokuvien määrä on kasvanut 85 prosenttia. Vuonna 1996 määrä oli 246 ja vuonna 1999 jo 457. Samana ajanjaksona kyseisten elokuvien katsojamäärä kasvoi 20 prosenttia eli yli 20 miljoonalla elokuvissakävijällä. Edellä mainituista vuonna 1999 esitetyistä 457:stä elokuvasta 287 eli 62 prosenttia sai levitykseensä MEDIA II -ohjelman rahoitustukea. Näiden 287 elokuvan katsojamäärä vuonna 1999 oli 40 miljoonaa eli 90 prosenttia vuonna 1999 lasketuista muualla kuin tuotantomaassa esitettävien elokuvien katsojista. Elokuvateollisuutta, elokuvien maidenvälistä levitystä ja eurooppalaisten teosten liikkumista edistävää Euroopan yhteisön toimintaa itse asiassa lisättiin hyväksymällä uusi MEDIA Plus -ohjelma (20012005). Uudessa ohjelmassa on varattu 350 miljoonaa euroa kehittämiseen, levitykseen ja markkinointiin (57,5 prosenttia on tarkoitettu yksinomaan audiovisuaalisten teosten levityksen tukemiseen). Lisäksi ohjelmassa on varattu 50 miljoonaa euroa alan ammatilliseen koulutukseen.